recursal/SuperWikiNEXT-32B huggingface dataset:
**כשל צבר עבודה** הוא כשל לוגי המתרחש כאשר מניחים שמשתנה כמו עבודה הוא משתנה בלתי תלוי, כאשר למעשה הוא כפוף לשינוי. הצבעה על כשל צבר עבודה משמשת לעיתים קרובות כנגד טענות כי ניתן להקל על אבטלה באמצעות הגבלת מספר שעות העבודה. כשל זה בא לידי ביטוי לא רק בתחומי הכלכלה. לדוגמה, התייחסות לכשל זה נפוצה כאשר באים להצביע על שגיאות בטענות מסוג קטריס פריבוס ("אם כל השאר זהה"). הכשל נקרא לעיתים גם "Fixed Pie Fallacy" ("כשל העוגה הקבועה").

מקור המונח
----------

המונח בא במקורו מתוך טיעון כנגד הרעיון שהפחתת מספר שעות העבודה המוּתרות מפחית את האבטלה. חסידי הגבלת מספר שעות העבודה טענו כי מתכונת של "שיתוף עבודה" או הגבלת מספר שעות העבודה בשבוע תביא לחלוקת העבודה על פני מספר רב יותר של עובדים. ההנחה שביסוד טענתם זו היא שישנה כמות קבועה של עבודה לביצוע, ועל כן הפחתת כמות העבודה המותרת תביא להעברת השארית לעובדים נוספים, המובטלים. טיעון זה יוצא מתוך נקודת הנחה שהעבודה היא משתנה בלתי תלוי בגורמים אחרים.

מדיניות זו אומצה על ידי הרברט הובר במסגרת ה"ניו דיל" בארצות הברית ובזמן ממשלת ליונל ז'וספן בצרפת. 

בפועל, רוב הכלכלנים סבורים כי הנחה זו שגויה. טענתם היא שהעסקת עובדים נוספים כרוכה בעלויות "הקפיות" גדולות בגיוס, הכשרה וניהול, וכי העלות הממוצעת ליחידת תפוקה תגדל עד כדי כך שכמות העבודה תפחת, ובעקבותיה גם התעסוקה. כלומר, כמות העבודה אינה משתנה בלתי תלוי, אלא היא תלויה בגורמים שונים ועשויה להשתנות. אולם לאחרונה[דרושה הבהרה] יצא הכלכלן טום ווקר נגד מוסכמה זו. לטענתו, מבקרי הרעיון התעלמו מההשפעה של הגבלת שעות העבודה על פוריות העובדים. לשיטתו, הגבלת שעות העבודה יכולה להשתלב עם המגמה הנוכחית למחשב ולמכן את תהליך הייצור ככלי להוזלת עלות הייצור.

הערות שוליים
------------

1. ↑  Tom Walker, The 'lump-of-labor' case against work-sharing: Populist fallacy or marginalist throwback in (editors Lonnie Golden & Deborah Figart)‎ **Working Time: International Trends, Theory and Policy Perspectives** (London: Routledge, 2000)‎
**כשל רגרסיה** הוא כשל לוגי רטרודוקטיבי שבו תסוגה לממוצע אינה נתפשת כתנודה טבעית אלא כנגרמת מסיבה ספציפית. לעיתים קרובות מדובר בסוג מיוחד של כשל פוסט הוק (מתאם אקראי).

אחרי ביצועים גבוהים, צפויה ירידה בביצועים, משום שחלק מהגורמים לביצועים הגבוהים אינם נשמרים (מרכיבי מזל). באופן דומה צפויה עלייה בביצועים לאחר ביצועים נמוכים. תופעה זו ידועה בסטטיסטיקה בשם תסוגה לממוצע. עם זאת, אנשים נוטים לניבויים לא-רגרסיביים שמהם משתקפת ציפייה להמשך הביצועים שמעל לממוצע כאילו היו אלו הממוצע (ר' גם היוריסטיקת ייצוגיות). נוסף על כך, אנשים נוטים לבצע פעולה מתקנת לאחר מקרי קצה, ואז, אחרי שהתוצאות הופכות רגילות יותר, מגיעים למסקנה כי ההתנהגות המתקנת היא שגרמה לשינוי ולא הרגרסיה הטבעית לכיוון הממוצע. 

המונח 'רגרסיה' נטבע על ידי פרנסיס גלטון במחקר משנת 1885 בשם "רגרסיה לבינוניות בגובה מורש". גאלטון הראה כי גובהם של ילדים להורים גבוהים מאוד או נמוכים מאוד יהיה קרוב יותר לממוצע מגובהם של ההורים. 

הנטייה ל"כשל רגרסיה" מוצאת ביטויה לעיתים קרובות בהעדפה לענישה והגבלת החירות לעומת מתן פרסים וחירות. הסיבה לכך היא שענישה והגבלה הן לרוב עשיות מוגדרות וניתנות להבחנה (לדוגמה: כליאה או הכאה) ואילו פעולות של מתן חופש פעולה הן 'שקופות' וכוללות בדרך כלל הימנעות מעשייה (לדוגמה: אי הגבלה). כאשר ישנם ביצועים החורגים מן הממוצע ומופעל עונש, "כשל הרגרסיה" גורם לקישור בין העונש לשינוי בביצועים, למרות שבפועל השינוי נגרם בעקבות רגרסיה טבעית לעבר הממוצע. 

דוגמאות:

* "כאשר הכאבים שלו התגברו, הוא הלך ל'רנטגן' בנתיבות ואחר–כך הכאבים שלו נחלשו. ברור מכך שה'רנטגן' הוא שגרם לשינוי" (למעשה, כאב נוטה לשכוך אחרי שהחריף בגלל הרגרסיה לעבר הממוצע, לכן ההנחה שה'רנטגן' הוא הגורם כוזבת)
* "במחצית הראשונה ראובן קלע נקודות רבות בלי הפסקה ובלי להחטיא, אבל במחצית השנייה היד שלו 'התקררה' והוא התחיל להחטיא בלי סוף" (למעשה, הייתה כאן תופעה טבעית של "התיישרות הסטטיסטיקה" לעבר ממוצע הקליעות הרגיל של ראובן).
* כאשר קבוצות כדורגל מדרדרות בטבלה, עולה דרישה להחליף את המאמן. הרבה פעמים ההחלפה גוררת שיפור בהישגים, המיוחסת למאמן החדש או לעצם השינוי. לאחרונה הראו מספר מחקרים שהשיפור כולו מוסבר על ידי רגרסיה לממוצע.
**זאב וולודיה נגבי** (נולד ב-1915) היה שופט בבית הדין הארצי לעבודה.

נולד בעיר ביאליסטוק שבפולין לברטה וד"ר משה קצנלסון. בין השנים 1934–1937 למד וסיים תואר במשפטים באוניברסיטה בוארשה. בשנת 1942 עלה לארץ והצטרף לקיבוץ שדה נחום. בשנת 1947 קיבל את רישיון לעריכת דין.

במלחמת העולם השנייה התגייס לצבא הבריטי ובשנת 1948 התגייס לצה"ל ושירת בשירות המשפטי. בין השנים 1949 ל-1972 עבד במשרד המשפטים במחלקת חקיקה ושימש בין היתר עוזר ליועץ המשפטי לממשלה. בשנת 1957 נשלח על ידי המשרד להשתלמות באוניברסיטת הרווארד בארצות הברית, ממנה קיבל תואר L.L.M. בשנת 1961 יצא פעם נוספת ללימודים בהרווארד וקיבל תואר ד"ר למשפטים כשהוא מתמחה במשפט השוואתי בדגש על המשפט הסובייטי. במסגרת עבודתו במשרד המשפטים, שימש נגבי בין היתר כיועץ המשפטי של ועדת העבודה של הכנסת במשך כ-20 שנים עד מינויו לשופט. נגבי שימש בין היתר גם כחבר הוועד הארצי של איגוד המשפטנים והיה מועמד מטעם מפ"ם ובילתי מפלגתיים לוועידה ה-10 של ההסתדרות.

בשנת 1972 מונה לכהן כשופט בבית הדין האזורי לעבודה בירושלים, ובשנת 1977 לשופט הראשי של בית הדין האזורי. בשנת 1982 מונה לכהן כשופט בבית הדין הארצי לעבודה, וכיהן בתפקיד עד פטירתו ב-29 באוגוסט 1996.

במהלך כהונתו כשופט עסק בין היתר בבקשות לצווי מניעה כנגד שביתות של ההסתדרות הרפואית, ארגון הפרקליטים ועובדי רשות השידור.

במהלך כהונתו פרסם גם חוברת להסברת החוקים להגנת הדייר לציבור הרחב. זאת, בין היתר על רקע העובדה שכיועץ משפטי היה מעורב בתהליכי ניסוח וחקיקת חוק הבתים המשותפים.

נקבר בבית העלמין הר המנוחות.

זוגתו הייתה עליזה לבית קצנלסון ובנו היה העיתונאי והפרשן המשפטי משה נגבי.

קישורים חיצוניים
----------------

* זאב נגבי באתר הרשות השופטת.
* זאב נגבי, עם חקיקת חוק המקרקעין החדש, האוניברסיטה העברית

הערות שוליים
------------

1. 1 2 3  זאב נגבי באתר חברה קדישא ירושלים
2. 1 2 3  'שכר הטרחה' של זאב נגבי, על המשמר, 14 ביוני 1972
3. ↑  מודעה, על המשמר, 13 ביולי 1954
4. ↑  נבחר ועד ארצי של איגוד המשפטנים בועה"פ, על המשמר, 7 במאי 1965
5. ↑  רשימת מועמדי מפ"ם לועידה (מספר 768), על המשמר, 14 בספטמבר 1965
6. ↑  כתבה על מינויו, על המשמר, 2 ביוני 1972
7. ↑  הרופאים יתעלמו כנראה מהצו של ביה"ד, אינם מודים שנקטו עיצומים, מעריב, 7 בנובמבר 1980
8. ↑  נדחתה בקשת המדינה לאסור שביתת הפרקליטים, על המשמר, 7 בדצמבר 1976
9. ↑  שידורי הטלויזיה שבתו אתמול 3 שעות והתחדשו אחרי התערבות בי״ד לעבודה, על המשמר, 14 בנובמבר 1972
10. ↑  מודעה, על המשמר, 30 בספטמבר 1973
11. ↑  עו"ד יוסף סיני, זאת תורת דירה בבית משותף, חרות, 21 בפברואר 1958

| שופטי בית הדין הארצי לעבודה |
| --- |
| שופטים קבועים מכהנים | **נשיאה**: ורדה וירט לבנה • **סגן הנשיאה**: אילן איטח
חנה אופק-גנדלר • לאה גליקסמן • סיגל דוידוב-מוטולה • אילן סופר • רועי פוליאק |  |
| נשיאים בדימוס | יגאל פליטמן • נילי ארד • סטיב אדלר • מנחם גולדברג • צבי בר-ניב |
| סגני נשיאים בדימוס | אלישבע ברק-אוסוסקין • יצחק אליאסוף • שאול קובובי • ישראל לוין |
| שופטים קבועים בדימוס | צבי טרלו • זאב נגבי • עדינה פורת • שמואל צור • עמירם רבינוביץ' • רונית רוזנפלד • מרטין אלטס • יוסף רייך |
| ראו גם: נציגי ציבור בבית הדין הארצי לעבודה |
שגיאות פרמטריות בתבנית:מקורות   
פרמטרי חובה [ נושא ] חסרים 


**קריאה חמה** היא אחת מהטכניקות בשימוש על ידי מניפולטורים מקצועיים הגורמים לאדם היושב מולם לחשוב כי הם מחזיקים ביכולת תפיסה על-חושית לדעת דברים אודותיו. בניגוד לקריאה קרה, קריאה חמה כוללת השגה ושימוש במידע מוקדם על הלקוח בדרך כלל ללא ידיעתו.

הקורא (המניפולטור) יכול להשיג מידע על היושב (האדם שעובר מניפולציה) בדרכים שונות כגון מחקר מקדים, קריאת פרופיל ברשת חברתית מקוונת, האזנה לשיחות אישיות או חיטוט בארנק, לפני תחילת המניפולציה. השילוב של קריאה חמה וקרה (כשאין מידע מוקדם) יכול להסביר באופן רציונלי איך קוראים למיניהם נותנים לעיתים קריאה "מדויקת" על היושבים לפניהם. הסבר זה ניתן על ידי ספקנים מדעיים לתופעות כמו קריאה בכף יד, קלפי טארוט, טלפתיה ודומיהם. 

נטען כי נעשה שימוש בקריאה חמה גם בהופעות שנעשו בטלוויזיה מול קהל צופים. ההפקה מכריחה את הקהל להזמין מקומות מראש זמן מה לפני שידור התוכנית מה שמאפשר לה גישה לפרטים אישים ולכתובות של הצופים. שליח מטעם ההפקה נשלח בתחפושת איש מכירות וכדומה כדי לגלות עליהם פרטים נוספים, אותם הוא מעביר ל"קורא" לפני התוכנית.

ראו גם
------

* אפקט פורר
* קריאה קרה
* על טבעי
**פרזנטיזם** הוא כשל לוגי המתרחש כאשר מניחים כי תנאי החיים או אופן החשיבה בעבר היו דומים מאוד או זהים לאלו הקיימים היום, או כאשר מניחים כי תנאי החיים או אופן החשיבה במקום אחד זהים לאלו הקיימים במקום אחר. כאשר פרזנטיזם מתייחס לאירוע בעבר, הוא כולל ברוב המקרים גם אנכרוניזם היסטורי. בשני המקרים, קיימת כאן גם הטיה קוגניטיבית.

פרזנטיזם נובע מיכולתם המוגבלת של בני אדם להבין את מצבם של בני אדם אחרים או להזדהות עמם. המערכת המסוימת של ערכים מוסריים, תנאים חומריים וידע של נשואי הדיון מומרת לפיכך בזו של זה שדן בהם ומונח, במובלע, כי מערכת זו היא שהתקיימה מאז ומתמיד.

מקרים של פרזנטיזם ניתן למצוא כמעט בכל סרט, ספר או מחזה העוסקים באירועים היסטוריים. לעיתים קרובות, מובלעת ביצירה ההנחה כי ההבדל בין התקופות מתמצה בטכנולוגיה, בגדים וכלים שונים, אך התנהגותם של בני אדם זה אל זה וערכיהם המוסריים היו דומים לאלו של יוצרי הסרט, הספר או המחזה.

פרזנטיזם קיים גם כאשר מתייחסים לחייהם של אנשים אחרים במקום אחר. לדוגמה, כמעט כל סרטי המדע הבדיוני העוסקים בחוצנים מניחים כי עולם הערכים שלהם זהה או קרוב לזה של בני האדם, בשינויים קלים.

סוג ייחודי של פרזנטיזם הוא הכרזה המבטאת הנחה שאנשים אחרים בתקופה אחרת או במקום אחר חיים בתנאים ובהתאם לעולם המוסרי שהמכריז היה **רוצה** שהם יחיו. כלומר, הסופר משליך את שאיפותיו על אותם אחרים ומניח כי למרות שהוא עצמו אינו חי באותו אופן, אנשים אחרים יהיו מסוגלים באופן כלשהו לחיות כך. כמעט כל האוטופיות והדיסטופיות כוללות סוג כלשהו של פרזנטיזם.

דוגמאות:

* "אנשים בקמבודיה רוצים לחיות ברמת חיים טובה ולכן אם הם עובדים תמורת שני דולר ליום, זה סימן שמישהו מכריח אותם לעבוד בתנאים האלו" (ההנחה היא כי יש זהות בין הגדרת הדובר והגדרת הקמבודים ל"רמת חיים טובה").
* "אני לא מבין איך נשים במאה ה-18 לא התקוממו נגד הדיכוי הגברי. הן בוודאי מחו ודרשו זכות בחירה, אך קולן הושתק" (הדובר מניח כי נשים במאה ה-18 החזיקו בערכים פמיניסטיים מנוסחים היטב).
* "במאה ה-18 אנשים היו מאוד מאושרים מהחיים בכפר. זו הייתה תקופה של שקט ושלווה. קשה להבין איך האנשים הסכימו לעבור מהכפר לעיר ולעבוד במפעלים תמורת שכר רעב". (ההנחה היא כי המאה ה-18 הייתה תקופה אידילית, ואנשים חיו היטב ובהרמוניה מלאה. זו ההשלכה של הסובר).

כשל דומה הוא כשל "היסטוריה ויגית", שבו נתפש העבר כתהליך של התפתחות וקידמה מתמידים אל ההווה.

ראו גם
------

* כשל ההיסטוריון
* אנכרוניזם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559094505171
* LCCN: sh2008005327

 |
**אשליית כסף** (Money Illusion) היא הנטייה האנושית לחשוב על כסף במונחים נומינליים במקום ריאליים. המונח נטבע על ידי ג'ון מיינארד קיינס בראשית המאה העשרים ופותח על ידי אירווינג פישר בספרו  *The Money Illusion* שיצא ב-1928. 

ישנם כלכלנים הטוענים כי התופעה אינה קיימת כלל. לפי הגישה המוניטריסטית החשיבה האנושית היא תמיד רציונלית במובן זה שהערך הריאלי ולא הנומינלי הוא העומד לנגד עיני המעריך. למרות זאת, מחקרים אמפיריים רבים הראו כי המציאות היא אחרת. אלדר שפיר, פיטר דיאמונד ועמוס טברסקי (1997) ריכזו מספר רב של עדויות מניסויים ומחיי היום יום לכך שאשליית הכסף קיימת בפועל. 

אנשים רבים רואים בקיצוץ של שני אחוזים בשכרם פעולה לא הוגנת, בסביבה של יציבות מחירים. אולם רבים מאותם נשאלים לא הגדירו כלא הוגנת העלאת שכר של שני אחוזים בתנאי אינפלציה של ארבעה אחוזים. זאת למרות שההשפעה הריאלית של שני התרחישים כמעט זהה. 

שפיר, דיאמונד וטברסקי מבחינים בין אנשים שפשוט אינם מבינים את המושגים של מחירים ראליים וכח קנייה (שבאחד מניסויהם הגיעו לכ-29% מהאוכלוסייה), למי שמסוגלים להבין את המושגים הכלכליים אך אינם מגבילים את חשיבתם לפרמטרים כלכליים גרידא. 

אדם ה"סובל" מאשליית כסף אינו חושב באופן רציונלי, בניגוד להנחה שהייתה מקובלת בעבר במחקר כלכלי של רציונליות מושלמת. 

לאשליית כסף השפעות כלכליות מהותיות: היא גורמת לקשיחות מחירים, כלומר מאטה את תגובתם של המחירים הנומינליים של מוצרים לשינויים במחירי תשומות הייצור. היא הסיבה לכך שסכומים הנקובים בחוזים ובחוקים בהרבה מקרים אינם צמודים למדד כלשהו. כלכלנים המאמינים בקשר ההפוך בין אינפלציה לאבטלה המתבטא בעקומת פיליפס, מסתמכים למעשה על אשליית הכסף של העובדים המוכנים לעבוד יותר בשכר ראלי זהה או נמוך יותר בהיותם מסונוורים על ידי השכר הנומינלי הגבוה.

ראו גם
------

* ערך ריאלי וערך נומינלי

לקריאה נוספת
------------

* Fisher, I. (1928): *The Money Illusion*
* Shafir, E.; Diamond, P.A. & Tversky, A. (1997) 'On Money Illusion'. *Quarterly Journal of Economics*, 112(May), 341-74.

קישורים חיצוניים
----------------

* מאמרם של שפיר, דיאמונד וטברסקי(הקישור אינו פעיל), מתוך אתר ההוצאה לאור של MIT

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007291815305171
* LCCN: sh00009819

 |
**טרי ג'ון "טיטו" פרנקונה** (באנגלית: **Terry Jon Francona**; נולד ב-22 באפריל 1959 בדקוטה הדרומית) הוא שחקן בייסבול ומנג'ר במייג'ור ליג בייסבול. פרנקונה שימש כמנג'ר של הבוסטון רד סוקס, בשנים 2004 עד 2011 וזכה עימה פעמיים בוורלד סיריס. לאחר שחוזהו לא הוארך נהיה לפרשן ברשת ESPN. ב-2013 מונה למנג'ר של קליבלנד אינדיאנס.

קריירה
------

בשנת 1980 נבחר פרנקונה בדראפט המכללות על ידי אוניברסיטת אריזונה. פרנקונה התחיל את הקריירה שלו במייג'ור ליג בייסבול במונטריאול אקספוז (כיום וושינגטון נשיונאלס) כאשר נבחר על ידה 22 בדראפט של 1981. פרנקונה שיחק שם עד שנת 1985. בשנת 1986 עבר פרנקונה לשיקגו קאבס שם שיחק עונה אחת ואז עבר לסינסינטי רדס. בשנת 1988 פרנקונה עבר לקליבלנד אינדיאנס שם שיחק עונה אחת ואז עבר למילווקי ברוארס שם הוא שיחק עד שנת 1990 וסיים את הקריירה שלו בתור שחקן.

קריירת מנג'ר
------------

בשנת 1997 טרי פרנקונה הפך להיות המנג'ר של פילדלפיה פיליז עד שנת 2000. בשנת 2004 מונה למנג'ר של בוסטון רד סוקס וזכה איתה בוורלד סיריס באותה שנה, הראשונה של הקבוצה מזה 86 שנים. בשנת 2007 זכה עימה באליפות נוספת. בסוף עונת 2011 לא הוארכה ההתקשרות עמו בעקבות מפלה שנחלה הקבוצה לאחר שלא העפילה לפלייאוף למרות פער של 9 ניצחונות חודש לפני תום העונה.

ב-2013 מונה למנג'ר של קליבלנד אינדיאנס, בעונתו הראשונה זכה בתואר מנג'ר השנה באמריקן ליג לאחר מאזן של 92–70 והעפלה לפלייאוף. ב-2016 נבחר פרנקונה בפעם השנייה למנג'ר העונה, לאחר שקבוצתו זכתה באליפות הבית המרכזי, העפילה לוורלד סיריס בו הפסידה לשיקגו קאבס 3–4. בעונת 2017 השיגה הקבוצה תחת ניהולו רצף של 22 ניצחונות רצופים, שיא ליגה.

קישורים חיצוניים
----------------

ויקישיתוף מדיה וקבצים בנושא **טרי פרנקונה** בוויקישיתוף

* טרי פרנקונה, באתר Baseball-Reference.com MLB
* טרי פרנקונה, באתר Baseball-Reference.com ליגות אחרות
* טרי פרנקונה, באתר ESPN.com MLB
* טרי פרנקונה, באתר MLB.com
* טרי פרנקונה, באתר The Baseball Cube

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5144 1069
* LCCN: no2008051106
* VIAF: 41646719
* WorldCat: lccn-no2008051106

 |
**שוקולדניצה** (ברוסית: **Шоколадница**) היא חברת מזון רוסית, הנחשבת לרשת הקפאין הגדולה ביותר בפדרציה הרוסית.

היסטוריה
--------

החברה יונקת את שורשיה משנת 1964 כשהוקם בית הקפה "שוקולדניצה", בסמוך לתחנת הרכבת התחתית "אוקטיאברסקאיה" במוסקבה שמכר שוקולד חם ומאפים. בשנת 2000 הוקם הסניף הראשון של חברת שוקולדניצה, במקום שבו נפתח בית הקפה הישן ב-1964. משנת 2006 החברה מתחילה להתרחב ופתחה סניפים בסנקט פטרבורג, נובוסיבירסק, קאזאן, קלינינגרד, יקטרינבורג, רוסטוב על הדון וערים רבות אחרות ברחבי רוסיה.

באוקטובר 2014 החברה רכשה את רשת "קוֹפֶה חָאוּז", שהייתה המתחרה העיקרית שלה. בדצמבר 2014 חברת Acmero Capital מהונג קונג הודיעה כי רכשה 40% ממניות שוקולדניצה.

בשנת 2018 איש העסקים מקסים דאדיש רכש 60% ממניות החברה והחל לפתח רשת בתי קפה אזורית תחת המותג "שוקולדניצה ליד הבית", באותה שנה החברה ניהלה 8 סניפים באוקראינה.

ראו גם
------

* Traveler's Coffee
* סינבון

קישורים חיצוניים
----------------

* אתר האינטרנט הרשמי של שוקולדניצה (ברוסית)
* שוקולדניצה, ברשת החברתית פייסבוק

* שוקולדניצה, ברשת החברתית אינסטגרם

* שוקולדניצה, ברשת החברתית VK

הערות שוליים
------------

1. ↑  Кофе без сливок. Почему Кофе Хауз сокращает сеть *ЛІГАБізнесІнформ*, 19.01.2018
**חריסטו טודורוב סטויאנוב** (בבולגרית: **Христо Тодоров Стоянов**;‏ 1842, סופיה, האימפריה העות'מאנית – 1 ביולי 1895, סופיה, נסיכות בולגריה) היה מהפכן, משפטן ופוליטיקאי בולגרי, אשר בשלהי המאה ה-19 כיהן כשר החוץ והדתות ושר המשפטים של נסיכות בולגריה.

קורות חייו
----------

חריסטו סטויאנוב נולד בסופיה. הוא סיים בית ספר תיכון באודסה. בין 1863–1864 הועסק כמורה בסופיה. ב-1868 סיים משפטים באוניברסיטת מוסקבה. בהמשך, סייע למאבקה לעצמאות הלכתית של הכנסייה האורתודוקסית הבולגרית. ב-1876 עבר סטויאנוב לסמרה והשתתף בארגון יחידות אופלצ'נצי לקראת מאבק בעות'מאנים לעצמאות בולגריה. לאחר המלחמה העות'מאנית-רוסית (1877–1878) מונה זמנית למושל הצבאי של סופיה. סטויאנוב השתלב במערכת הפוליטית של נסיכות בולגריה ונבחר לאספה הלאומית הבולגרית הראשונה. בשנים 1880, 1883 כיהן כשר המשפטים של הנסיכות וב-1886 כיהן לזמן קצר כשר החוץ והדתות של בולגריה.

במקביל, בין השנים 1879–1880, 1887–1895 כיהן סטויאנוב כנשיא בית המשפט העליון לערעורים וכפרופסור בפקולטה למשפטים באוניברסיטת סופיה. חריסטו סטויאנטוב הלך לעולמו ב-1895.

הערות שוליים
------------

1. ↑  שרי החוץ של בולגריה, באתר משרד החוץ של בולגריה (בבולגרית).
2. ↑  חריסטו סטויאנוב - תקציר ביוגרפי, באתר www.vks.bg (בבולגרית).

|  |  |  |
| --- | --- | --- |
| **הקודם**:**איליה צאנוב** | **שר החוץ והדתות של נסיכות בולגריה** 21 באוגוסט 1886 – 24 באוגוסט 1886 | **הבא**:**קונסטנטין סטואילוב** |
**סטיין פוטוצ'אר** (בסרבית: **Стане Поточар**‏; 27 באפריל 1919 – 5 בדצמבר 1997) היה גנרל יוגוסלבי אשר כיהן כראש המטה הכללי היוגוסלבי בין השנים 1972–1979.

ביוגרפיה
--------

פוטוצ'אר נולד ב-27 באפריל 1919 בכפר מירנה פץ'. לאחר סיום לימודיו התיכוניים, הוא החל לעבוד באטליז בליובליאנה. ב-1936 הוא ניסה להתגייס לצי המלכותי היוגוסלבי, אולם נדחה. ב-1940 הוא התקבל לחיל הפרשים היוגוסלבי. לאחר כיבוש יוגוסלביה בידי מדינות הציר, הוא הצטרף לחזית השחרור של העם הסלובני - ארגון מחתרת שהתנגד לכיבוש. הוא היה אחראי על תיאום הפעולות בין הארגון לבין הפרטיזנים של טיטו. במרץ 1942 הוא הצטרף לפרטיזנים. ביולי 1943 הוא מונה למפקד בריגדה. בדצמבר של אותה שנה הוא מונה למפקד הדיוויזיה ה-31. בספטמבר 1944 הוא הועבר לפקד על הקורפוס ה-9. לקראת סוף המלחמה הוא יצא לברית המועצות לצורך השלמת הכשרתו הצבאית. באפריל 1946 הוא חזר ליוגוסלביה.

לאחר המלחמה, מונה פוטוצ'אר למפקד דיוויזיית ההלם הסרבית ה-23. בין 1950–1952 הוא למד באקדמיה הצבאית בבלגרד. בדצמבר 1952, הוא מונה למפקד הדיוויזיה ה-24, ולאחר מכן הועבר לתפקיד מפקד הדיוויזיה ה-60. ב-19 באוקטובר 1972 הוא מונה לראש המטה הכללי היוגוסלבי לאחר מותו הפתאומי של ויקטור בובאן. הוא כיהן בתפקיד עד 10 ביולי 1979.

הוא נפטר בליובליאנה ב-5 בדצמבר 1997.

קישורים חיצוניים
----------------

ויקישיתוף מדיה וקבצים בנושא **סטיין פוטוצ'אר** בוויקישיתוף
* סטיין פוטוצ'אר באתר משרד ההגנה הסלובני

|  |  |
| --- | --- |
| בקרת זהויות עריכת הנתון בוויקינתונים | 
* GND: 120174162
* VIAF: 18046095
* WorldCat: viaf-18046095

 |
**מוחמד חסן אבו טיר** (בערבית: **محمد حسن أبو طير**, ידוע גם כ**שיח' אבו מוסעב**; נולד ב-1951) הוא פוליטיקאי פלסטיני בכיר, חבר בלשכה המדינית של חמאס. היה חבר במועצה המחוקקת הפלסטינית, בתור נציג תושבי מזרח ירושלים.

ביוגרפיה
--------

נולד ב-1951 באום טובא, מזרח ירושלים. תחת השלטון הירדני.

לקראת גיל 20, בראשית שנות ה-70, הצטרף לראשונה לתנועת הפת"ח. הוא נסע למחנה אימונים בלבנון וכשחזר לישראל נעצר בידי כוחות הביטחון הישראליים. בתקופה שבה היה אסיר בכלא הישראלי, התחזק באמונתו האיסלאמית ואף הצטרף לארגון האחים המוסלמים. ב-1984 הכיר בכלא נפחא את אחמד יאסין ועם שחרורם של השניים במסגרת עסקת ג'יבריל הראשונה הצטרף לחמאס. אבו טיר מונה בידי מי שהיה אז ראש הזרוע הצבאית של חמאס בגדה המערבית, עאדל עוודאללה, למפקד אזור ירושלים של הזרוע הצבאית של חמאס. עם חיסולם של האחים עוודאללה ב-1998 נודעה תוכניתו להרעלת מקורות המים של ירושלים ורצח המונים, הוא נאסר ונידון למאסר עולם בעוון השתייכות לארגוני טרור וסחר לא-חוקי בנשק.

במהלך תקופת הבחירות למועצה המחוקקת הפלסטינית ב-2005 הוא שוחרר לאחר שריצה כ-7 שנים בלבד במאסר.

ב-29 ביוני 2006 נעצר על ידי כוחות הביטחון הישראליים, לצד עשרות חברי הפרלמנט הפלסטיני ושרים בזמן מבצע גשמי קיץ. כעבור 4 שנים, ב-20 במאי 2010 שוחרר מהכלא. בראשית יוני הורתה לו המשטרה לעזוב את ירושלים, הואיל ומעמד תושב הקבע שלו נשלל כבר בשנת 2006 על ידי שר הפנים רוני בר-און בעילה של הפרת אמונים. לאחר שלא מילא את הוראת המשטרה ולא עזב את תחומי ירושלים, נעצר שנית. בדצמבר גזר עליו בית משפט השלום בירושלים 5 חודשי מאסר בגין כניסה שלא כדין לישראל. הוא שוחרר מיד מפני ששהה במעצר מאז חודש יוני.

ביולי 2013 נעצר בביתו בכפר עקב והושם במעצר מינהלי. ב-30 ביולי 2015 שוחרר אבו טיר מהכלא.

ב-28 בינואר 2016 נעצר פעם נוספת על ידי צה"ל ושוחרר ב-30 במאי 2017. בספטמבר 2017 ביטל בג"ץ את שלילת התושבות של אבו טיר ושל שלושה חברי פרלמנט נוספים ממזרח ירושלים בנימוק של חוסר סמכות, אך השהה את הביטול לחצי שנה על מנת לאפשר חקיקה בנושא.

בחודש מרץ 2019 נעצר בביתו ברמאללה והושם במעצר מינהלי. שוחרר באוקטובר 2019.

אבו טיר דוגל במשטר אסלאמי. הוא מתנגד למשא ומתן עם מדינת ישראל, ומאמין כי "אנחנו [חמאס] לא נגד יהודים, אלא נגד הכיבוש והדיכוי. בעבר נאמר כי איננו מבינים בפוליטיקה, אלא רק בכוח, אבל אנחנו תנועה חזקה שפועלת בכל התחומים, ואפילו מוכיחים שאנחנו מבינים בפוליטיקה יותר מאחרים".

הוא מוכר בזקנו הצבוע בחינה כתומה. לדבריו, הוא עושה זאת מכיוון שכך נהג לעשות מוחמד, וכן מכיוון שהדבר מסייע לו נגד קשקשים וכאבי ראש.

ראו גם
------

* מעמד התושבות במזרח ירושלים

קישורים חיצוניים
----------------

* בכיר חמאס אבו טיר שוחרר מהכלא הישראלי, באתר וואלה!‏, 20 במאי 2010

הערות שוליים
------------

1. ↑  שלומי אלדר, **להכיר את חמאס**, כתר הוצאה לאור, 2012, עמ' 153–154.
2. ↑  אבו טיר בבית: "הייתי רוצה ששליט ישוחרר", באתר וואלה!‏, 20 במאי 2010
3. ↑  שמוליק גרוסמן ועלי ואקד, אבו-טיר הפר את צו הגירוש - ונעצר בירושלים, באתר ynet, 30 ביוני 2010
4. ↑  אליאור לוי, אבו טיר מחוץ לכלא: "אני בעד שלום", באתר ynet, 30 ביולי 2015
5. ↑  חשוד בפעילות טרור: בכיר חמאס מוחמד אבו טיר נעצר באזור רמאללה, באתר וואלה!‏, 13 במרץ 2019
6. ↑  Yoav Stern, Hamas' hair apparent, Haaretz, Jan. 26, 2006

| עיינו גם בפורטל: |
| --- |
|  | **פורטל המזרח התיכון** |
**ריאד עיסמת** (בערבית: **رياض عصمت**; בתעתיק מדויק: **ריאצ' עצמת**; 11 ביולי 1947 – 13 במאי 2020) היה איש ציבור סורי, מפיק תיאטרון ומחזאי.

ביוגרפיה
--------

ריאד עיסמת נולד בדמשק. סיים בשנת 1968 לימודי ספרות אנגלית באוניברסיטת קארדיף[דרושה הבהרה] באוניברסיטת דמשק. לאחר סיום הלימודים הוא חזר לסוריה.

כתב כמה מחזות. בשנת 1985 הוא היה מפיק של סדרת טלוויזיה. במקביל לימד משחק באקדמיה לדרמה, ובשנת 2000 מונה לרקטור של האקדמיה. בשנת 2003 מונה למנהל הכללי של הרדיו והטלוויזיה הממלכתיים של סוריה, במקביל לתפקידו כסגן שר התרבות.

בשנת 2005 מונה לשגריר בפקיסטן, ובשנת 2010 הועבר לעומאן.

באוקטובר 2010 מונה לשר התרבות במקום ריאד אגה, וכיהן בתפקיד זה עד שנת 2012.

בשנים 2013–2014 הועסק באוניברסיטת נורת'ווסטרן.

ב-13 במאי 2020 נפטר מקורונה בבית חולים בעיר שיקגו בארצות הברית.

קישורים חיצוניים
----------------

* קורות חייו וריאיון עם ריאד עיסמת

הערות שוליים
------------

1. ↑  "وفاة وزير الثقافة السوري الأسبق رياض عصمت بفيروس "كورونا"". *ענב בלדי (אנ')*. 14 במאי 2020. נבדק ב-14 במאי 2020. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303010305171
* BnF: cb144623270 (data)
* GND: 1145956831
* ISNI: 0000 0001 2148 6909
* LCCN: n88202993
* NTA: 075136007
* SUDOC: 162019408
* VIAF: 117188876
* WorldCat: lccn-n88202993

 |
רבי **יוסף (לנדא) מפוזנא** (ה'תצ"ו, 1736 – ה' באדר ה'תקס"א, 18 בפברואר 1801) הוא פוסק הלכה, והתפרסם כצדיק, בסוף חייו שימש במשך כעשרים שנה כרבה של פוזנא.

רבי יוסף היה חתנו של רבי יחזקאל לנדא (ה"נודע ביהודה"), ונודע בכינויו 'יוסף הצדיק'.

קורות חייו
----------

רבי יוסף נולד ב-1736 לרבי משה פנחס ששימש כפרנס של ועד ארבע ארצות בלבוב, ולרבקה בתו של רבי ישראל איסר מראשי קהילת ז'ולקייב.

בגיל צעיר נשא לאישה את פריידא בתו של הנודע ביהודה, בעודו מכהן כרבה של יאמפול. לאחר שנישא חי בז'ולקייב. מתיאורי חמיו עליו נראה שהעריכו מאד.

משנת תקל"ג כיהן ברבנות בכמה ערים, ביאברוב, ויטקוב, ובסקאהל, ומשנת תק"מ נקרא לכהן כרבה של פוזנא. לאחר מותו, בשנת תקס"א, נבחר אחיו רבי שמואל פלקנפלד לשמש תחתיו כפי שביקש רבי יוסף בצוואתו.

חידושיו נלקטו בספר בשם "חידושי רבי יוסף מפוזנא".

נפטר בה' באדר תקס"א ונקבר בבית העלמין הישן בפוזנא.

חידושיו
-------

דברי תורתו נדפסו לאחר מותו בספר בשם 'חדושי רבינו יוסף מפוזנא' ובספר זיכרון שארית יוסף. מלבד ספרים אלו נדפסו כמה תשובות בשמו בספר חותנו 'הנודע ביהודה', וכן שני קטעים למסכת חולין מובאים בשמו בספרו של אחיו - "בית שמואל - אחרון" - בסוף חלק יורה דעה.

לאחרונה נתגלו חידושים נוספים בשמו שנדפסו בקובץ "צפונות" חלק ד', מתוך כתב יד שנמצא בספרייה הלאומית. על כתב היד נכתב:

> 
> ראה זה דבר חידוש הוא, מקנקן חדש מלא ישן, ה"ה ש"ב האברך הרבני המופלא החריף והבקי, המושלם בכל המעלות, כבוד מו' יוסף נר"ו, בן כבוד הרב המאה"ג הנגיד המפורסם ושר בישראל מו' משה פנחס נר"ו אב"ד ור"מ דק"ק סווירז, ונאמן דב"י דד"א [= נאמן דב'ית י'שראל דד' (ארבע) א'רצות] יצ"ו, המעותד להיות פרנס ורועה צאן קדשים בגליל לבוב, חתנא דבי נשיאה הרב גאון המפורסם בדורו, החריף הגדול החכם השלם כבוד מו' יחזקאל סג"ל אב"ד דק"ק יאמפלי יצ"ו
> 
> 
> 
>

משפחתו
------

* אחיו, רבי **שמואל פלקנפלד** מפוזנא מחבר "בית שמואל - אחרון".

### בניו

* בנו, רבי **יהודה לנדא** אב"ד וולדובה, מחבר "בית יהודה" – לבוב תקצ"א. נישא לבתו של רבי משה אב"ד סטאנוב, בן רבי נפתלי הירץ אב"ד דק"ק דובנא. בנו הוא רבי יצחק לנדא אב"ד וולודבה ולויצק, מחבר ספר 'עומר יצחק'.
* בנו, רבי **פינחס** – גאון וגביר, חתן רבי בנימין ברודא מהורודנה, ואביו של רבי אלעזר לנדא מווילקוביסק
* בנו, רבי **ישראל משה איסר** מלובלין. יש שכתבו שהוא טעות ושם בנו הוא 'רבי **חיים דוד**' מחבר ספר 'זיכרון חיי דודים' בכתב יד שאבד, ומייסד בית הכנסת הראשון בדעמביץ.

תלמידיו
-------

* רבי שלמה זלמן ליפשיץ מורשה.

קישורים חיצוניים
----------------

* הערך "רבי יוסף מפוזנא", באתר המכלול

### ספריו

* יוסף בן משה פינחס, מפוזנה, **זיכרון שארית יוסף**, קאלאמיא תרמב, באתר היברובוקס
* רבי יוסף מפוזנא, **חידושי רבינו יוסף מפוזנא**, ירושלים תש"ס, באתר אוצר החכמה

לקריאה נוספת
------------

* אוצר הרבנים, מס' 8534 (בתאריכים שגויים)
* יודלוב, צפונות, ד, עמ' לד

הערות שוליים
------------

1. ↑  יש שהקדימו את שנת לידתו לתפ"ו או תצ"ב. אך בהקדמת גיסו לספר נודע ביהודה כתב שבשנת תקט"ו היה רבי יוסף בן 19.
2. ↑  נודע ביהודה מהדו"ק, אבה"ע סימן סג, וחו"מ סימן כה, כז.
3. ↑  נ. א. וקשטיין, ויתילדו 135, **ויתילדו**

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310299405171

 |
הרב **חיים יוסף ליג'י** (נפטר בח' בשבט ה'תקצ"ה, 1835) היה רב, ש"ץ ומלמד באזמיר ובקושטא.

תולדותיו
--------

היה רבו של הרב רפאל מאיר חסן. גדולי הרבנים באזמיר משבחים את מידותיו ומביאים מדברי תורתו "שמעתי מפה קדוש החסיד העניו הרב הישיש כמוהר"ר יוסף ליג'י ז"ל בעל ספר עשה חיל..." (רבי נסים אברהם אשכנזי, נאה להודות עמוד שצ"ג), הרב אברהם פאלאג'י כותב: "ומפי צדיק הרב ועצום כמוהר"ר חיים יוסף ליג'י שמעתי שפירש..." (ברך את אברהם סדר ראה דרוש א').למד כנראה אצל הרב דוד אמאדו. חלק מדרשותיו הנדפסות בספרו נאמרו בפני קהל בקושטא.

היה נוהג להרבות בתעניות ובשאר סיגופים. עשה למעלה מ-40 תעניות הפסקה (תענית מיום ראשון עד יום שישי) ולא היה עובר עליו חודש מבלי שהתענה. היה מתעסק רבות בגביית צדקה ובחלוקתה לעניים, כדי לקיים את אמרת חז"ל: "גדול המעשה יותר מן העושה".

היה חולה מאוד במשך רוב ימיו וסבל מכאבים בעקבות חולי מעיים עד ש"וכמה פעמים כשהיה גובה מעות לצדקה ממקום למקום היה בא לו כאב גדול מחולי המיעים והיה נח כמו חצי שעה ועושה צרכיו ושוב אח"כ היה חוזר ומסבב למנהגו הטוב לגבות מעות לצדקה כאשר יודע כל באי שער עירינו" (אברהם במחזה, דרוש ז' להספד). זכה לזקנה מופלגת, ונפטר בח' בשבט תקצ"ה (1835). הוספד על ידי הרב יאושע אברהם קריספין, רבי נסים רפאל יצחק צורייאנו והרב נסים אברהם אשכנזי.

חיבורו
------

ספר **עושה חיל** נדפס יחד עם ספר "מנת חלקי" (אזמיר תרמ"ט) לתלמידו, הרב רפאל מאיר חסאן, כמתואר שם על ידי בנו של האחרון: "ויען שמצוה גוררת מצוה יעצוני כליותי להדפיס זה פה עמנו סמוך לחתימה קצת דרשות של הרב הישיש כמהר"ר חיים יוסף ליג'י זלה"ה בעל ספר עושה חיל יען היה מר רבו של עט"ר אבא מארי המחבר ז"ל כדי שיהיו שפתותיו דובבות בקבר והצצתי כי בא הרמז בתיבות מנת חלקי נוטריקון קונטריס מורי חיים יוסף ליג'י תנוח נפשו בעדן גן אלהים אמן" (מנת חלקי, דף קיז עמוד א). הספר מכיל דרושים להספד אמו של המחבר בתשלום שנתה, דרוש למעלת הצדקה, למצוות הכנסת אורחים, למעלת תורה וצדקה, שני דרושים לצדקה וגמילות חסדים, לברית מילה, וכן קצת פירושים על התנ"ך ובעיקר על תהלים.

לקריאה נוספת
------------

* אברהם במחזה, דרוש ז' להספד

הערות שוליים
------------

1. ↑  מנת חלקי, דף קיז עמוד א
2. ↑  דף ר"ג עמוד ב'
3. ↑  עושה חיל דף קמה עמוד ב'
4. 1 2 3  דרש אברהם, סדר פנחס
5. ↑  אברהם במחזה דרוש ז' להספד
6. ↑  רני ושמחי, דרוש ו' לשבת הלבשה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007519221105171

 |
**ליאת בלו** (נולדה ב-24 בפברואר 1984 בשם **ליאת בללו**) היא מתעמלת קרקע לשעבר שחקנית ודוגמנית ישראלית. היא הייתה אלופת הארץ שלוש פעמים ברציפות, והתפרסמה לאחר השתתפותה תוכנית הריאליטי "הדוגמניות" בשנת 2005, שם הגיעה למקום השני. גילמה את דמותה של זואי בסדרת הנוער "האי".

שנותיה הראשונות
---------------

בלו נולדה בברזיל בשנת 1984, ואומצה על ידי מזל ויהודה, עובדת לשעבר במשרד הביטחון וקניין. היא גדלה בהרצליה ולמדה בבית הספר לאמנויות, והצטרפה לנבחרת ישראל בהתעמלות קרקע ומכשירים. היא הייתה אלופת הארץ בתחום למשך שלוש שנים רצופות. בגיל 15 הצטרפה ללהקת השכנים של צ'יץ' למשך שנתיים.

קריירה
------

בשנת 2005 השתתפה בלו בעונה הראשונה של ריאליטי "הדוגמניות", שהתבסס על הפורמט האמריקאי של "הטופ מודל הבאה". היא הייתה המתמודדת היחידה מהרצליה, ובערב הגמר סיימה את התחרות במקום השני מאחורי ויקטוריה קצמן. לאחר מכן השתתפה במספר קמפייני אופנה, ובד בבד ניגשה לאודישנים עבור תפקידי משחק בטלוויזיה. בשנת 2006 מונתה לכתבת ב-Y בערב.

בשנת 2007 התקבלה לגלם את דמותה "זואי", ילדה עבריינית שהצטרפה לבית המחסה, בסדרת הנוער "האי". היא הייתה בקאסט הקבוע של הסדרה עד לעונתה השלישית והאחרונה ב-2010. בשנה שלאחר מכן שיחקה באירוע הפסטיגל השנתי והייתה כתבת WNN בסרט "עץ לימון". על הופעתה ב"האי" קיבלה בשנת 2009 את פרס "שחקנית השנה" בטקס נבחרי הילדים. באותה שנה השתתפה בעונה החמישית של "רוקדים עם כוכבים" ודורגה במקום השמיני.

בין השנים 2011–2021 לקחה הפסקה מקריירת המשחק, אולם המשיכה לדגמן עבור מותגי אופנה והלבשה תחתונה. בשנת 2022 השתתפה בתפקיד אורח בשנות ה-90.

חיים אישיים
-----------

ביוני 2009 נישאה לארז דן. השניים התגרשו כשנה לאחר מכן. בספטמבר 2014 התחתנה בשנית עם נדב פתאל, ובדצמבר נולדה לזוג ילדה. לבסוף השניים התגרשו ב-2018. כיום היא מתגוררת בתל אביב-יפו יחד עם בתה ובן-זוגה, אבישי צקלג.

בשנה שלאחר הגירושין מדן שקעה בדיכאון, דבר שהוביל להפסקה שלקחה מקריירת המשחק. כמו כן, היא הייתה מעורבת בתאונת דרכים, שלטענתה, גבתה ממנה מחיר נפשי כבד.

קישורים חיצוניים
----------------

ויקישיתוף מדיה וקבצים בנושא **ליאת בלו** בוויקישיתוף
* ליאת בלו, ברשת החברתית פייסבוק
* ליאת בלו, ברשת החברתית אינסטגרם
* ליאת בלו, ברשת החברתית טיקטוק
* ליאת בלו, במסד הנתונים הקולנועיים IMDb (באנגלית)

הערות שוליים
------------

1. ↑  וואלה!‏, ליאת בלו, באתר וואלה!‏, 29 בספטמבר 2004
2. ↑  השכנים של צ'יץ' ( -1991), אישים
3. ↑  חגית גינזבורג, האנטומיה של בלו, באתר ynet, 17 באוקטובר 2007
4. ↑  Y בערב, אישים
5. ↑  ליאת בלו, ביגי
6. ↑  עץ לימון (2008), אישים
7. ↑  קרן נתנזון, חוזרים לאי, באתר ynet, 17 בדצמבר 2008
8. ↑  יפעת הללי, ‏בלו כלום: ליאת בלו בהלבשה תחתונה, באתר ‏מאקו‏, 1 בינואר 2013
9. ↑  שנות ה-90 ( -2022), אישים
10. ↑  יפעת הללי, ‏ליאת בלו וארז דן התחתנו, באתר ‏מאקו‏, 21 ביוני 2009
11. ↑  יפעת הללי, ‏עכשיו זה רשמי: ליאת בלו גרושה, באתר ‏מאקו‏, 22 בנובמבר 2010
12. ↑  יפעת הללי אברהם, ‏מזל טוב: ליאת בלו התחתנה, באתר ‏מאקו‏, 14 בספטמבר 2014
13. ↑  מיקי לוין, סמסו מזל טוב: ילד ראשון לליאת בלו ונדב פתאל, מעריב, 28 בדצמבר 2014
14. ↑  יפעת הללי אברהם, ‏פרסום ראשון: ליאת בלו ובעלה, נדב פתאל, נפרדים, באתר ‏מאקו‏, 17 באפריל 2018
15. ↑  יפעת הללי, ‏כמו חדשה, באתר ‏מאקו‏, 3 בינואר 2013
16. ↑  לירון שמם, ‏במכולת הייתי צריכה לבחור אם לקנות חלב או לחם, באתר ‏מאקו‏, 14 בספטמבר 2021
**נאז'י מוריס מרשל** (באנגלית: **Naji Maurice Marshall**; נולד ב-24 בינואר 1998) הוא כדורסלן אמריקאי המשחק בקבוצת ניו אורלינס פליקנס מליגת ה-NBA, בעמדת הסמול פורוורד.

קריירת מכללות
-------------

מרשל נולד באטלנטיק סיטי שבניו ג'רזי, ובין השנים 2017–2020 למד באוניברסיטת קסבייר אשר בסינסינטי, אוהיו. לאורך שלוש עונותיו בקבוצת הכדורסל של האוניברסיטה רשם ממוצעים של 12.9 נקודות, 5.9 ריבאונדים ו-3.0 אסיסטים למשחק.

קריירה מקצועית
--------------

מרשל לא נבחר על ידי אף קבוצה בדראפט ה-NBA‏ 2020, אך זכה לחוזה כפול בקבוצת ניו אורלינס פליקנס. בעונת הרוקי שלו שותף ב-32 משחקי NBA, ותרם 7.7 נקודות בממוצע למשחק.

בסיום עונת 2020/2021 חתם בניו אורלינס על חוזה NBA סטנדרטי ל-3 עונות, עבור כ-5.2 מיליון דולר. ב-7 בינואר 2023 קלע שיא קריירה של 24 נקודות, במשחק מול דאלאס מאבריקס.

סטטיסטיקות הקריירה
------------------

### בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2020/2021 | ניו אורלינס | 32 | 10 | 21.9 | 0.392 | 0.349 | 0.707 | 4.6 | 2.8 | 0.8 | 0.3 | 7.7 |
| 2021/2022 | ניו אורלינס | 55 | 4 | 13.4 | 0.405 | 0.200 | 0.796 | 2.6 | 1.1 | 0.6 | 0.1 | 5.7 |
| 2022/2023 | ניו אורלינס | 77 | 21 | 23.3 | 0.433 | 0.303 | 0.789 | 3.6 | 2.5 | 0.7 | 0.2 | 9.1 |
| **קריירה** |  | 164 | 35 | 19.7 | 0.418 | 0.286 | 0.773 | 3.5 | 2.1 | 0.7 | 0.2 | 7.7 |

### בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2021/2022 | ניו אורלינס | 6 | 0 | 9.3 | 0.700 | 0.000 | 1.000 | 1.0 | 0.8 | 0.2 | 0.2 | 3.0 |
| **קריירה** |  | 6 | 0 | 9.3 | 0.700 | 0.000 | 1.000 | 1.0 | 0.8 | 0.2 | 0.2 | 3.0 |

קישורים חיצוניים
----------------
**קבוצת איריזר** היא יצרנית ספרדית של אוטובוסים ואוטובוסים יוקרתיים. החברה, שהוקמה בשנת 1889, ממוקמת באורמאיזטגי (Ormaiztegi) בחבל הבסקים, ספרד. עם נוכחות מסחרית בלמעלה מ-90 מדינות, מחזור המכירות שלה עלה על 600 מיליון יורו ב-2017.
היא יצרנית המרכבים המובילה בשוק בספרד (עם נתח שוק של למעלה מ-40%), והיא מדורגת במקום השני באירופה, כאשר מרכבי האוטובוסים שלה זמינים במקומות רבים בעולם. מלבד המפעל העיקרי שלה בחבל הבאסקים, המייצר כ-1400 שלדות מדי שנה, יש לאיריזאר גם מפעלים במדינות אחרות: סחיראט (מרוקו), בוטוקאטו (ברזיל), קרטרו (מקסיקו), וסנטוריון (דרום אפריקה). יחד יש להם ייצור של למעלה מ-3,500 מרכבים וכלי רכב אינטגרליים בשנה. קבוצת איריזאר מחזיקה גם בחברת Hispacold, המייצרת מערכות מיזוג אוויר לאוטובוסים, וב-Masats, יצרניות של דלתות ורמפות לאוטובוסים ואוטובוסים אוטומטיים.
מלבד מגוון הרכבים האינטגרליים שלה, איריזר עובדת בשיתוף פעולה הדוק במיוחד עם סקאניה, לאחר שתכננה במשותף את מרכב ה-i4. ניתן למצוא את השלדות והמרכבים של איריזר גם בפלטפורמות של יצרנים אחרים, כמו איווקו, מאן (חברה), וולוו אוטובוסים, מרצדס-בנץ וכו'.

חברות הקבוצה
------------

* Irizar, S. Coop
* Irizar e-mobility
* Datik
* Masats
* Hispacold
* Jema Energy
* Alconza
* Creatio

מוצרים
------

**נוכחיים**

* Irizar i2e
* Irizar i3
* Irizar i8
* Irizar i6
* Irizar i6S

**מוצרים בעבר**

* Century
* Irizar Intercentury
* Irizar New Century
* PB

קישורים חיצוניים
----------------

ויקישיתוף מדיה וקבצים בנושא **איריזר** בוויקישיתוף

הערות שוליים
------------

1. ↑  IRIZAR >> Presentación, web.archive.org, ‏2008-10-30
שגיאות פרמטריות בתבנית:מחשב   
שימוש בפרמטרים מיושנים [ גודל ] 

**סמסונג גלקסי A72** (באנגלית: **Samsung** **Galaxy** **A72**) הוא טלפון חכם מבוסס אנדרואיד, המיוצר על ידי סמסונג אלקטרוניקה. כחלק מסדרת A של סמסונג גלקסי. ב-17 במרץ 2021 הטלפון הוכרז לצד סמסונג גלקסי A52 באירוע הווירטואלי "Awesome Unpacked" של סמסונג. הוא יורשו של סמסונג גלקסי A71.

עיצוב
-----

המכשיר שוקל 203 גרם, גובהו 165 מ"מ, רוחבו 77.4 מ"מ, ועוביו 8.4 מ"מ. המכשיר בעל תצוגת Infinity-O עם גזרה למצלמה הקדמית, והתצוגה מוגנת על ידי "קורינג גורילה גלאס 3". זאת ועוד, המסגרת והפאנל האחורי עשויים מפלסטיק. המכשיר עמיד למים ואבק IP67.

מפרט
----

### חומרה

המכשיר מצויד במסך מסוג סופר AMOLED בגודל 6.7 אינץ' וברזולוציית 1080x2400 פיקסלים, ביחס רוחב-גובה בן 20:9.

המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 2.3 ג'יגה הרץ, וה-6 הנותרות פועלות בתדר עבודה של 1.8 ג'יגה הרץ. במכשיר ישנה מערכת על שבב מדגם Snapdragon 720G SoC מתוצרת קוואלקום עם תהליך 8 ננומטר. האחסון הפנימי של המכשיר הוא בנפח 128 או 256 ג'יגה בייט. למכשיר יש זיכרון RAM בנפח 6 או 8 ג'יגה בייט. כמו כן, המכשיר מופעל על ידי סוללת ליתיום פולימר בקיבולת של 5000 מיליאמפר-שעה, שאינה ניתנת להסרה, התומכת במתח טעינה מהירה בת 25 וואט.

למכשיר ישנם רמקולים סטריאו וחיישן טביעת אצבע מתחת לתצוגה, וכמו כן כרטיס ננו-MicroSD.

#### מצלמה

המכשיר מצויד במערך בעל ארבעה מצלמות אחוריות, ומצלמה קדמית אחת, הכולל: מערך המצלמה האחורית כולל פלאש LED; מצלמה ראשית ברזולוציה 64 מגה פיקסל עם ייצוב תמונה אופטי (OIS); מצלמה בזווית אולטרה רחבה בשדה ראייה של 123 מעלות ברזולוציה 12 מגה פיקסל; מצלמת טלפוטו ברזולוציה 8 מגה פיקסל; חיישן לצילום מאקרו ברזולוציה 5 מגה פיקסל; כמו כן, מצלמה קדמית ברזולוציה 32 מגה פיקסל.

### תוכנה

המכשיר הושק כשמותקנת עליו מערכת ההפעלה אנדרואיד 11 בממשק המותאם של סמסונג - One UI 3.1.

סמסונג הודיעה כי המכשיר ישודרג לאנדרואיד 12 לממשק המותאם של סמסונג - One UI 4.0. ביחד עם מכשירי סמסונג נוספים, יקבלו עדכוני אבטחה למשך 4 שנים ושלושה עדכוני מערכת הפעלה מרכזיים.

קישורים חיצוניים
----------------

ויקישיתוף מדיה וקבצים בנושא **סמסונג גלקסי A72** בוויקישיתוף
* אתר האינטרנט הרשמי של סמסונג גלקסי A72

הערות שוליים
------------

1. ↑  Samsung Galaxy A72 - Full phone specifications, m.gsmarena.com
2. ↑  Klaus Hinum, Qualcomm Snapdragon 720G Processor - Benchmarks and Specs, Notebookcheck
3. ↑  Damien Wilde, Galaxy A52 and A72 5G go official w/ high-refresh-rate displays, affordable prices, 9to5Google, ‏2021-03-17 (באנגלית אמריקאית)
4. 1 2  Samsung announces Galaxy A52, Galaxy A52 5G and Galaxy A72, GSMArena.com (באנגלית)
**סמסונג גלקסי A51** (באנגלית: **Samsung** **Galaxy** **A51**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. הוא הוכרז והושק ב-16 בדצמבר 2019, הוא יורשו של סמסונג גלקסי A50.

מפרט
----

### חומרה

המכשיר מצויד במסך מסוג סופר AMOLED בגודל 6.5 אינץ' וברזולוציית 1080×2400 פיקסלים, ביחס רוחב-גובה של 20:9. המכשיר מצויד במסך מסוג "קורינג גורילה גלאס 3".

המכשיר מופעל על ידי מעבד בעל שמונה ליבות, כאשר 4 מהן פועלות בתדר עבודה של 2.3 ג'יגה הרץ, וה-4 הנותרות פועלות בתדר עבודה של 1.7 ג'יגה הרץ. במכשיר ישנה מערכת על שבב מדגם Exynos 9611 עם תהליך של 10 ננומטר. למכשיר אחסון פנימי בנפח 64 או 128 ג'יגה בייט וזיכרון RAM בנפח 4 או 6 ג'יגה בייט. כמו כן, המכשיר מופעל על ידי סוללת ליתיום פולימר, בקיבולת 4000 מיליאמפר-שעה, שאינה ניתנת להסרה, במתח טעינה מהירה בת 15 וואט. למכשיר ישנו חיישן טביעות אצבע אופטי בתצוגה.

#### מצלמה

המכשיר מצויד במערך בעל ארבעה מצלמות אחוריות, ומצלמה אחת קדמית, הכולל: מצלמה רחבה ברזולוציה 48 מגה פיקסל; מצלמת אולטרה רחבה בשדה ראייה של 123 מעלות ברזולוציה 12 מגה פיקסל; מצלמת מאקרו ברזולוציה 5 מגה פיקסל; חיישן עומק ברזולוציה 5 מגה פיקסל; כמו כן, במכשיר ישנה מצלמה קדמית ברזולוציה 32 מגה פיקסל. המצלמה הקדמית והמצלמה האחורית יכולות להקליט וידאו של עד 4K ב-30 פריימים לשנייה.

### תוכנה

המכשיר הושק כשמותקנת עליו מערכת ההפעלה אנדרואיד 10 בממשק המותאם של סמסונג - One UI 2.0.

הטלפון עודכן בעדכון תוכנה, וקיבל את הממשק המותאם של סמסונג - One UI 2.1 ו-2.5. הטלפון כולל סמסונג נוקס לאבטחת מערכת נוספת.

ב-2 בדצמבר 2020, הטלפון, יחד עם מכשירי סמסונג גלקסי נוספים, קיבל את שדרוג מערכת ההפעלה אנדרואיד 11 בממשק המותאם של סמסונג - One UI 3.1.

ב-18 באוגוסט 2020 הצהירה סמסונג, יחד עם סמסונג גלקסי A71 וסמסונג גלקסי A90 5G, כי המכשיר יקבל שלושה דורות של תמיכה בתוכנת אנדרואיד.

קישורים חיצוניים
----------------

ויקישיתוף מדיה וקבצים בנושא **סמסונג גלקסי A51** בוויקישיתוף
* אתר האינטרנט הרשמי של סמסונג גלקסי A51

הערות שוליים
------------

1. 1 2  Andrew Williams, Samsung Galaxy A51 review, TechRadar, ‏2021-05-12
2. 1 2  Samsung Galaxy A51 review, GSMArena.com (באנגלית)
3. ↑  A Splash of Color and Samsung Premium Care Come to Galaxy A51, Samsung US Newsroom, ‏2020-06-22 (באנגלית אמריקאית)
גיל-עד חריש
**גיל-עד חריש** (נולד ב-7 בינואר 1950) הוא עורך דין וסופר ישראלי, מנכ"ל עמותת "לשובע".

ביוגרפיה
--------

חריש נולד בירושלים לשרה ויוסף חריש. שירת בצה"ל בשנים 1968–1971 כלוחם בחטיבת הצנחנים ולאחר מכן כקצין; במילואים שירת בין השאר כמפקד פלוגת סיור במלחמת יום הכיפורים.

קיבל תואר ראשון במשפטים מהאוניברסיטה העברית בשנת 1975 ותואר שני בלימודי המזרח התיכון מאוניברסיטת תל אביב ב-2008. עוסק בעריכת דין מאז שנת 1976. נשוי לשרונה, עימה הוא מפעיל משרד עורכי דין, ולהם שלושה ילדים. מתגורר ברמת השרון.

פעילות למען החברה
-----------------

בשנת 1986 הקים חריש את עמותת "לשובע" ביחד עם אשתו, שרונה. העמותה היא ארגון סיוע הומניטרי ללא כוונת רווח, המפעיל שירותי סיוע למעוטי יכולת, כגון בתי-תמחוי, מעונות לדרי-רחוב, מרכז לחלוקת בגדים יד שנייה, ורשת של בתי-נוער הפרוסה ברחבי הארץ.

בשנת 1991 הוענק לחריש "מגן שר העבודה והרווחה", וב-1995 הוענק לו אות הנשיא למתנדב. ב-1998 העניקה לו עיריית תל אביב-יפו אות הצטיינות. ב-2001 הוזמן יחד עם אשתו להדליק משואה בטקס יום העצמאות, כהוקרה על פעילותו למען הנזקקים. ב-2002 קיבל עם אשתו את "אות יקיר המקצוע" של לשכת עורכי הדין. בשנת 2023 הוענקה לחריש, בצוותא עם רעייתו שרונה, אזרחות כבוד של עיריית תל-אביב. שרונה וגיל-עד, הם הראשונים לקבל כזוג את אזרחות הכבוד.

ספריו
-----

* 1997 - האלפיון התחתון: יומנם של דרי הרחוב, הוצאת א.ב.מ-. הוצאה לאור
* 1998 – הישרדות עסקית (מהדורה שנייה ומורחבת - 2003), הוצאת א.ב.מ. הוצאה לאור
* 2000 - דבל פרקינג: תמונת מראה - פני החברה בישראל, איורים יוסי אבולעפיה, הוצאת ספרות עכשיו
* 2003 – תוכנית תלמים - תוכנית להתחדשות מקיפה, הוצאת תוכנית תלמים

לקריאה נוספת
------------

* מיכאל בר-זוהר (עורך), **100 אנשי מופת וגבורה**, הוצאת משרד הביטחון

קישורים חיצוניים
----------------

* האתר האישי של גיל-עד חריש
* גיל-עד חריש, באתר עמותת "לשובע"
* הספרים של גיל-עד חריש, באתר "סימניה"
* רשימת הפרסומים של גיל-עד חריש, בקטלוג הספרייה הלאומית
* רותם סלע, גיל-עד חריש: "קו העוני מלאכותי ומעוות; חובת העזרה לחלשים מוטלת קודם כל על החברה", באתר TheMarker‏, 22 באוגוסט 2008
* אתר למנויים בלבד איילת שני, 50% מהעניים הם לא עניים אמיתיים. זה בלוף, באתר הארץ, 22 בפברואר 2018

הערות שוליים
------------

1. ↑  אזרחי ואזרחיות הכבוד של העיר 2023, באתר עיריית תל-אביב-יפו
2. ↑  אזרחי הכבוד של תל אביב-יפו, באתר עיריית תל-אביב-יפו
3. ↑  הישרדות עסקית
4. ↑  תוכנית תלמים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299696605171
* LCCN: no99003682
* VIAF: 299208294
* WorldCat: viaf-299208294

 |
**וצ'ש** (בהונגרית: **Vecsés** ) היא עיר במחוז פשט, בסמוך לגבול המזרחי של העיר בודפשט, מרכז נפת וצ'ש.

מיקום
-----

במובן גאוגרפי, וצ'ש ממוקמת באגן העמק המדורג של הדנובה במחוז פשט. בצד המזרחי שלה מתחילים הנופים שמשתייכים לגבעות גדלה, ומדרום מתחיל שטח הרכס בין הדנובה לנהר הטיסה. הכביש הראשי 4, וגם קו הרכבת בודפשט-צגלד-סולנוק עובר דרך שטחה, וגם חלק נמל התעופה הבינלאומי בודפשט פרנץ ליסט גם ממוקם בתחומה. ההונגרים והעולם מכירים את העיר בעיקר בשל ייצור הכרוב החמוץ המפורסם שלה.

היסטוריה
--------

על פי ממצאים ארכאולוגיים, וצ'ש הייתה מיושבת כבר בתקופת הברונזה. ההוכחה בית הקברות שנתגלה ונחפר בשנת 1996 סביב הכנסייה. אז מצאו הארכאולוגים ממצאים שתוארכו מסביב 800–2000 לפני הספירה. בשנת 2001, במהלך בניית קטע הכביש המהיר M0 כביש הטבעת של בודפשט והכביש הראשי 4 שעוקף את וצ'ש, התגלו ממצאים חדשים המעידים על העובדה כי ייתכן שהשטח היה יישוב סרמטי (רומי).

האזכור המתועד הראשון של העיר הוא משנת 1318. צורות של שם הכפר: (Vecsés, Vetsés, Vechés, Vetsis, Vethisis Vetschees), ואפילו נכתבו כ- Vértsés באותה תקופה. הצורה הגרמנית של ימינו: Wetschesch.

### לידתו של וצ'ש המודרנית

במהלך השלטון הטורקי ננטשה וצ'ש. ההמשכיות נשברת. רק ממצאי החפירות מעידים על התקופה הקודמת.

בתולדות וצ'ש שנת 1786 הביאה תפנית מכרעת. אנו יכולים גם לומר שוצ'ש המודרני נולדה. ב. בהזמנתו של אנטל גרסלקוביץ', שפורסמה בברטיסלבה (עיר שרוב תושביה היו אז הונגרים ומיעוטם גרמנים) הגיעו 50 משפחות. 50 מגרשי בתים סומנו, כ-130 דונם של חלקות אדמה לכל בית, וכ40 דונם של מרעה וכרי דשא משכו לווצ'ש 30 משפחות של שמות גרמנים, 10 הונגרים ו -10 סלובקים. משפחות שוואביות הגיעו מיישובי גרסלקוביץ' הקודמים ומהצד של בודה. השמות ההונגריים והסלובקים הם ללא ספק מהכפרים הסמוכים. הקשיים הראשוניים הרתיעו רבים. מפקד מלא נערך בשנת 1795 וניתן למצוא אותו בארכיוני ואץ. המפקד בשפה הגרמנית כולל כבר 80 משפחות עם יסודיות מפתיעה: מצוין: מספר הבית (מספר סידורי), שם ראש המשפחה, שם אשתו, ילדים לפי שם וגיל וקשישים המתגוררים עם המשפחה.

התפתחות אוכלוסיית התושבים
-------------------------

| שנה | תושבים |
| --- | --- |
| 1804 | 504 |
| 1826 | 1276 |
| 1861 | 2204 |
| 1900 | 4119 |
| 1910 | 7403 |
| 1930 | 13006 |
| 1941 | 14075 |

| שנה | תושבים |
| --- | --- |
| 1949 | 13805 |
| 1960 | 15537 |
| 1970 | 19387 |
| 1980 | 21445 |
| 1990 | 18106 |
| 2001 | 18633 |
| 2011 | 20879 |

אתרים בעלי חשיבות
-----------------

* הכנסייה הרומית הקתולית - הושלמה בשנת 1800, עבורה הוקם מגדל בשנת 1835 .
* חורשת הגיבורים
* כיכר אליזבת והמונומנטים בכיכר
* אולם התערוכות במוזיאון הנפט והגז ההונגרי
* מרכז התרבות אגנש באלינט

ילידי המקום
-----------

* **ג'רג' גולדמן** (21 בדצמבר 1904 - דכאו, 10 בפברואר 1945) היה פסל הונגרי-יהודי, פעיל מפלגה שנספה בשואה.

גלריית תמונות
-------------

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **וצ'ש** בוויקישיתוף
* 

* אתר האינטרנט הרשמי של וצ'ש (בהונגרית)
* Vecsés באתר reisom.com
* Vecsés ב- szeporszag.hu
* מדריך למפות - Vecsés
* תצלומי אוויר של Vecsés

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007562428605171
* GND: 4255159-6
* LCCN: n87882419
* MusicBrainz: 264cf061-87cc-4e3a-a99c-bd27f7e65d0a
* VIAF: 153702741
* WorldCat (עם VIAF): 153702741

 |
אות הנשיא למתנדב לשנת תשע"ו מוענק על ידי נשיא מדינת ישראל ראובן ריבלין לתנועה הדרוזית ציונית
**התנועה הדרוזית הציונית** היא תנועה המקדמת את הרעיון הציוני בקרב הדרוזים בישראל.

התנועה הוקמה ב-1975 על ידי יוסף נאסר א-דין, שעוד בשנת 1972 ביקש להשתתף בקונגרס הציוני, במטרה לעצור את הסחף של מעבר צעירים דרוזים לתמיכה ברק"ח. התנועה באה להביע הזדהות של הדרוזים במדינת ישראל, להדק את הקשרים בין היהודים והדרוזים ולדרוש מהמדינה מענה למצוקות של הדרוזים. התנועה הקימה מועדונים בדלית אל-כרמל ובכפר סמיע, וקיימה מפגשים עם יהודים ברחבי ישראל וכנסים וימי עיון לקידום מטרותיה. התנועה פועלת בשיתוף פעולה עם הסוכנות היהודית וקיימה עימה פעילויות שונות, בהם הזדהות עם יהודי ברית המועצות. אנשי התנועה פעלו לחיזוק ההזדהות עם ישראל בקרב הדרוזים ברמת הגולן אך התריעו על הבעיתיות כאשר ממשלת ישראל אינה מבהירה באופן נחרץ שהרמה תישאר בשליטת ישראל.

בשנת 2009 קיימה את הקונגרס הציוני הדרוזי הראשון בהשתתפות כ-1,700 בני נוער מהמגזר. יו"ר התנועה הוא יוסף נאסר אדין, איש עסקים מדלית אל-כרמל. התנועה מפעילה בשיתוף הסוכנות היהודית את הפרויקט "ברית חיים", פרויקט המפגיש בין בני נוער יהודים ודרוזים. כמו כן עוסקת התנועה בקידום מעמד האשה הדרוזית ומפעילה קרן לחלוקת מלגות לסטודנטים דרוזים.

קישורים חיצוניים
----------------

* אלי אשכנזי, הרצל והתקווה בחגיגות 30 לתנועה הדרוזית הציונית, באתר הארץ, 2 בנובמבר 2005
* קונגרס הנוער הציוני, סרטון באתר יוטיוב
* "הציונות הדרוזית היא אהבת מדינת ישראל והתרומה למדינת ישראל"
* משרישים ציונות בנוער הדרוזי

הערות שוליים
------------

1. ↑  תופיק חורי, הנהלת הקונגרס השיבה ברכות לציוני הדרוזי, דבר, 31 בינואר 1972
2. ↑  יואל דר, 500 דרוזים ציונים, דבר, 27 בינואר 1978
3. ↑  יואל דר, הציוני הדרוזי, דבר, 25 באפריל 1976
4. ↑  טכס פתיחת המועדון הדרוזי הציוני, מעריב, 31 באוקטובר 1978
5. ↑  אני מאמין דרוזי ציוני, מעריב, 26 בדצמבר 1978
6. ↑  התכנסה התנועה הדרוזית הציונית, דבר, 28 בדצמבר 1980
7. ↑  יום עיון: העדה הדרוזית, מדינת ישראל והעם היהודי, דבר, 23 בינואר 1978
8. ↑  דרוזים ציונים ישתתפו, דבר, 5 בפברואר 1981
9. ↑  שבוע ההזדהות עם מצוקת יהודי בריה"מ, מעריב, 6 במרץ 1984
10. ↑  ראובן בן צבי, הדרוזים הציונים מאשימים את הממשלה בזניחת אוהדי ישראל בגולן, מעריב, 27 באוקטובר 1981

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007435293805171

 |
טחינת בשר לייצור נקניק
בשר בקר טחון במטחנה תעשייתית
**בשר טחון** הוא בשר קצוץ דק במטחנת בשר או בסכין קיצוץ.

טחינת בשר
---------

בשר ניתן לטחון במטחנת בשר, מכשיר המשמש לטחינה עדינה או ערבוב של בשר חי או מבושל. המטחנה מחליפה במידת הדיוק ועדינות הטחינה את הסכין.

המזון המיועד לטחינה מוכנס לתוך משפך אשר ממוקם בחלקה העליון של המטחנה. משם החומר ממשיך לנוע דרך מסוע בורג אופקי שניתן להפעילו על ידי גלגל יד או מנוע חשמלי, המועך את תערובת המזון. בסוף המסוע ממוקמת סכין המותקנת אל מול פתחי חורים קבועים. גודל הבשר תלוי בגודלם של החורים מהם הוא יוצא.

סוגי בשר
--------

סוג נפוץ של בשר טחון הוא בשר בקר טחון, אך סוגים רבים אחרים של בשרים מוכנים באופן דומה, כולל בשר חזיר, בשר כבש ובשר עוף. בתת-היבשת ההודית, טוחנים גם בשר כבש וגם בשר עז (אנ') לייצור כמא.

נתחי בשר בקר המשמשים לבשר טחון
------------------------------

* **צוואר** – שריר המתאים בעיקר לטחינה, נתח **מס' 10**
* **פלדה** ("בשר כסלים". אנגלית: flank) – נתח גדול שמקורו בחלל הבטן. חלק קטן ממנו נקרא "נתח הקצבים" שמתאים להכנת אומצות, נתח **מס' 17**
* **מכסה הצלע** (מכסה אנטרקוט) – נתח הנמצא מתחת לוורד הצלע (אנטרקוט), נתח **מס' 7**

מאכלים
------

בשר טחון הוא בסיס למספר רב של מתכונים ותבשילים, בפני עצמו, או מעורבב עם מרכיבים אחרים.

בשר טחון משמש להכנת קציצות אשר לאחר מכן מטוגנות, נאפות, מאודות או ניצלות. ניתן לצלות אותן על שיפוד כדי לייצר מאכלים כמו קבב. או להניח על גריל או לטגן, כדי לייצר המבורגר.

בשר טחון משמש גם להכנת קציץ בשר או פטה (ממרח). הוא עשוי גם לשמש כמילוי עבור פשטידות בשר או בורקס, וגם בתור מלית.

אפשר להכין איתו רוטב בשר כמו רוטב בולונז או ראגו, שבתורו משמש במנות כמו פסטיציו ומוסקה, או מעורבב עם רוטב ומוגש על לחמנייה ככריך סלופי ג'ו.

ניתן לבשל אותו גם עם שעועית, עגבניות או תבלינים להכנת צ'ילי קון קרנה.

אצל עדות המזרח בישראל, נפוץ במיוחד מתכון להכנת קציצות מבשר טחון על בסיס כמון.

ראו גם
------

* מינסמיט
* רפש ורוד

קישורים חיצוניים
----------------

ויקישיתוף מדיה וקבצים בנושא **בשר טחון** בוויקישיתוף
* הנושא טחון? צלינו לכם טיפים על בשר טחון, באתר 93FM.
* רפי אהרונוביץ, מדריך מקוצר לבשר טחון, באתר גודי'ז

|  |  |
| --- | --- |
| בקרת זהויות עריכת הנתון בוויקינתונים | 
* GND: 4022750-9
* NKC: ph189268

 |